'n Week van vermaak en woorde lê voor | Netwerk24
'n Week van vermaak en woorde lê voor
Deur Romantha Botha 07 Maart 2016 00:00
David Kramer lig Saterdagaand sy hoed ten tyde van sy optrede op Goosen se verjaardagkonsert.
Stellenbosch. – Buiten verhoogstukke, musiekoptredes en kuier onder die eikebome, kan Woordfeesgangers vandeesweek uitsien na talle – en gratis – stimulerende gesprekke.
* In die "Praat Saam"-gespreksreeks, wat regstreeks op RSG uitgesaai gaan word, word "Nasiebou en 'n gedeelde geskiedenis" vanoggend om 08:00 in die Plataan onder leiding van Max du Preez bespreek.
Anton Goosen en Sonja Herholdt sing 'n duet op Goosen se 70ste verjaardagkonsert, Die Liedjieboer, Saterdagaand in die Spier-amfiteater. Talle Afrikaanse kunstenaars soos Gian Groen, David Kramer en Gert Vlok Nel het ook opgetree. Foto's: JACO MARAIS
Môre kom die onderwerp "Besigheid en burgerskap" aan die beurt waar die vraag "Is nasiebou werklik 'n proses wat van bo af aan mense geleer kan word?" onder die loep kom.
* Henry Jeffreys, oudredakteur van Die Burger, lei vanaand om 19:00 die Frederik van Zyl Slabbert-gespreksreeks waar "Die vakbonde en die dekades vorentoe" in die Khaya bespreek word.
Môre word die vraag "Is die nasionale ontwikkelingsplan gedoem tot papier?" op dieselfde tyd en plek bespreek.
Goosen omhels Lise Swart, die seremoniemeester. Alexa Strachan (regs), die vervaardiger van die konsert, hou 'n kitaar vas wat deur die organiseerders van die Woordfees aan Goosen gegee is. Die kunswerk agterop die kitaar is deur Vernon Swart.
* Intussen het AfriForum Jeug gister ontken dat een van sy lede onvanpaste aanmerkings oor verkragting gemaak het.
Dié beweerde aanmerkings het Vrydagmiddag daartoe gelei dat 'n groep kaalborsvroue 'n boekbekendstellingsgesprek op die Woordfees ontwrig het.
Luidens 'n verklaring het AfriForum Jeug hul regspan opdrag gegee om 'n saak van laster teen die lede en aanhangers van OpenStellenbosch te ondersoek.
"Verkragting is een van die afskuwelikste misdade denkbaar. Met OpenStellenbosch se optrede bewys hulle nie net dat hulle nie tussen feit en fiksie kan onderskei nie, maar dat hulle bitter onsensitief teenoor die slagoffers van hierdie walglike daad staan," het Marcus Pawson, woordvoerder van AfriForum Jeug gesê.